吳子隆兼隠齋歌
作者：劉宰
朝代：宋

paragraphs: 前驅十里旌旗紅，後騎蹀躞如游龍。
綺窗阿閣最深處，歸來燕坐圍香風。
不如理掾吳夫子，岸幘高吟酒一中。
嵩少山頭渭水邊，耕雲釣月老林泉。
巢由不生沮溺死，魚蝦麋鹿俱忘年。
不如理掾吳夫子，安閒寄傲庭西偏。
富貴誠可樂，幽棲端足尚。
牽黄復出上蔡門，李斯悔殺爲秦相。
介推有母須求祿，不應決意歸綿上。
吳夫子，聽我歌。
當朝劍佩冠峩峩，趨營未免傷天和。
古來隠者亦已多，潔身亂倫如彼何。
君今非仕亦非隠，京塵不染白玉珂。
青衫從事今十載，萬事忘懷真實在。
但令堂上笑平反，豈計庭前羅翠黛。
是中不減山中樂，底用青鞋游物外。
吳夫子，吾所敬。
兼隠名齋足相稱，誰其尸之勾漏令。